НэхъыфI псори — сабийхэм!
Дзэлыкъуэ районым иджыблагъэ щекIуэкIащ зи узыншагъэм сэкъат иIэ сабийхэм къыхузэрагъэпэща махуэшхуэ.
Дзэлыкъуэкъуажэ дэт ЩэнхабзэмкIэ унэм щекIуэкIа гуфIэгъуэ зэхыхьэм къахуеблэгъат Сабийхэм я хуитыныгъэмкIэ уполномоченнэу КъБР-м и Iэтащхьэм и деж щыIэ Iуэгъуз Светланэ, Дзэлыкъуэ район администрацэм и Iэтащхьэ Джатэ Руслан, щIыналъэм и щIыпIэ самоуправленэм и советым и тхьэмадэ Елчэ- пар МуIэед, Пенсионерхэм я зэгухьэныгъэм и район къудамэм и унафэщI Урысмамбэт Шафихь, КъБР-м и Пен-сэ фондым и къудамэу Дзэлыкъуэ районым щыIэм и унафэщI Мамбэт Люсэ, район администрацэм егъэджэныгъэмкIэ и управленэм и унафэщI КъуэщIысо- къуэ Iэсият, щIыналъэ администрацэм и Iэтащхьэм и къуэдзэхэр, къуажэ администрацэхэм я унафэщIхэр.
ЗэIущIэм кърихьэлIахэм я пащхьэм къыщыщыпсалъэм Джатэ Руслан, псом япэрауэ, фIыщIэ яхуищIащ адэ-анэхэм, адрейхэм къащхьэщыкIыу зи узыншагъэмкIэ «щхьэхуэныгъэ» гуэрхэр зиIэ сабийхэр хуэфэщэн гулъы-тэ хуащIу зэрапIымкIэ.
— Ди сабийхэр зыIууэ гугъуехьхэр дэ псоми зэгъусэу зэфIэтхын хуейщ. Жылагъуэр, къуажэ, район администрацэхэр, социальнэ лэжьакIуэхэр, егъэджакIуэхэр — псори дызэрыщIэу дызэдэлэжьэн хуейщ ди щIэблэм я гъащIэр нэхъыфI, щIэщыгъуэ тщIын папщIэ. Сабийм зыхищIэн хуейщ цIыхуфIхэм, гуапэхэм къызэраухъуреихьыр. Абы я зэфIэкIым зедгъэужьыныр, щIэныгъэ, гъэсэныгъэ тэмэм ябгъэдэтлъхьэныр къалэн нэхъыщхьэу диIэщ. Дэтхэнэ зыми тхузэфIэкIыр тщIэмэ, жылагъуэм хуэфэщэн цIыху къазэрыхэкIынум шэч хэлъкъым, — жиIащ Джатэм.
Апхуэдэу абы фIыщIэ яхуищIащ жэуаплыныгъэр зыхащIэу сабийхэм я нэIэ тезыгъэт IуэхущIапIэхэм я лэжьакIуэхэм.
— Нобэ районым къыщызэрагъэпэща махуэшхуэр щы-хьэт тохъуэ сабийхэм я хуитыныгъэмкIэ декларацэм къыщыгъэлъэгъуа Iыхьэ нэхъыщхьэр — «жылагъуэм нэхъыфI псори цIыкIухэм яритын хуейщ» жыхуиIэр — зэрагъэзащIэм. Согугъэ а хабзэ дахэм адэкIи къыпыфщэну. Зи псэ хуабагъэмкIэ сабийхэм ядэгуашэ анэхэр гуфIэгъуэ, ехъулIэныгъэ, гуапагъэ фыщымыщIэу фыпсэ-ну си гуапэщ, — жиIащ Iуэгъуз Светланэ.
ЦIыкIухэм я махуэшхуэм къахуеблэгъат фIыуэ ялъагъу таурыхъхэм хэт лIыхъужьхэр: Джек Воробей («Пираты Карибского моря»), Фионэ («Шрек»), псоми фIыуэ ялъагъу Миньон цIыкIу, клон нэфIэгуфIэр. Абыхэм джэгукIэ, зэпеуэ, къафэ зэмылIэужьыгъуэхэр къызэрагъэпэщри, сабийхэми балигъхэми я нэгу зрагъэужьащ.
НыбжьыщIэхэм IэфIыкIэ Iэнэ хуагъэуващ, саугъэтхэр тыгъэ хуащIащ.
Махуэшхуэр къызэрагъэпэщащ Дзэлыкъуэ щIыналъэ администрацэмрэ районым ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и центрымрэ. Абыхэм мылъкукIэ зыщIагъэкъуащ ОМВД-м, ОВО-м, «Псынэдахэ» СХПК-м, «СВ+» ООО-м, хьэрычэтыщIэхэу МахуэлI А., Джэдмышх М. сымэ.
Псори зэхэту районым щопсэу зи узыншагъэм сэкъат иIэ сабийуэ 207-рэ. Махуэшхуэм кърихьэлIэфар цIыкIуи 108-рэщ. Щхьэусыгъуэ зэхуэмыдэхэмкIэ абы хэмытыфа сабийхэр я унэхэм щагъэгушхуащ.
Щокъуий Iэминэ.
